
PËR NGRITJEN, PËRBËRJEN DHE DETYRAT E ZYRAVE TË REGJISTRIMIT TË POPULLSISË DHE TË BANESAVE NË BASHKI E KOMUNA

Në mbështetje të nenit 100 të Kushtetutës dhe të nenit 4, të ligjit nr.8669, datë 26.10.2000, “Për regjistrimin e përgjithshëm të popullsisë dhe të banesave”, me propozimin e zëvendësministrit dhe ministrit të Punës dhe Çështjeve Sociale, Këshilli i Ministrave

V E N D O S I:

I. Ngritjen e komisionit të regjistrimit të popullsisë dhe të banesave, në bashki e komuna.
1. Për organizimin dhe realizimin e regjistrimit të popullsisë dhe të banesave, brenda territorit të bashkisë e komunave, ngrihen zyrat e regjistrimit të popullsisë dhe të banesave në këto bashki e komuna.
II. Përbërja e zyrave të regjistrimit të popullsisë dhe të banesave, në bashki dhe komuna.
1. Përbërja e zyrave të regjistrimit të popullsisë dhe të banesave në bashki të jetë si vijon:

- Kryetari i bashkisë					kryetar
- Përgjegjësi i zyrës së gendjes civile			anëtar
- Kontrollori						anëtar

Numri i kontrollorëve të zyrës së regjistrimit në bashki të jetë në varësi të numrit të popullsisë dhe të zonave të anketimit. Çdo kontrollor është përgjegjës për disa anketues, që kanë përgjegjësinë e regjistrimit të popullsisë dhe të banesave për 80 deri në 100 familje.
2. Përbërja e zyrës së regjistrimit të popullsisë dhe të banesave në komuna të jetë si vijon:

- Kryetari i komunës					kryetar
- Përgjegjësi i zyrës së gjendjes civile			anëtar
- Kontrollor						anëtar

Numri i kontrollorëve të zyrës së regjistrimit në komuna të jetë në varësi të numrit të popullsisë dhe të zonave të anketimit.
III. Detyrat e komisionit të regjistrimit të popullsisë dhe të banesave, në bashki e komuna
1. Në zbatim të udhëzimeve dhe të përcaktimeve të Institutit të Statistikave, komisioni i regjistrimit të popullsisë dhe të banesave në bashki e komuna, ka këto detyra:
· merr masat e nevojshme për të siguruar zhvillimin normal të regjistrimit brenda territorit të bashkisë dhe komunës;
· jep të dhëna dhe asistencë për personelin e regjistrimit, në qytete dhe në fshatra;
· përzgjedh dhe trajnon anketuesit dhe kontrollon kryerjen e detyrave të tyre;
· raporton, një herë në javë pranë komisionit të regjistrimit në prefekturë, dhe pranë drejtorisë rajonale të statistikës për zhvillimin e procesit të regjistrimit, brenda territorit të bashkisë ose komunës. Gjatë periudhës së regjistrimit në terren raporton çdo ditë;
· merr masa për sigurimin e pranimit, në gjendje të mirë, të materialeve të regjistrimit në bashki ose komunë, depozitimin e sigurt të këtyre materialeve, vënien në dispozicion të kontrollorëve dhe anketuesve dhe kthimin e dorëzimin në kohë të materialeve, pranë komisionit të regjistrimit në prefekturë.
IV. Detyrat e personelit që kryen regjistrimin në terren.
1. Detyrat, kriteret dhe përshkrimi i vendit të punës për kryembikëqyrësit e prefekturave, për mbikëqyrësit e drejtorive rajonale të statistikës dhe për kontrollorët dhe anketuesit përcaktohen nga Instituti i Statistikave.
V. Kohëzgjatja e funksionimit të komisioneve
1. Zyrat e regjistrimit të popullsisë dhe të banesave, në bashki e komuna, e ushtrojnë veprimtarinë e tyre deri më 31.7.2001.
VI. Detyrimet metodologjike.
1. Zyrat e regjistrimit të popullsisë dhe të banesave në bashki e komuna, udhëzohen për ndjekjen dhe zbatimin e veprimeve për regjistrimin e përgjithshëm të popullsisë e të banesave nga Instituti i Statistikave.
Ky vendim hyn në fuqi pas botimit në Fletoren Zyrtare.

